text: Falske hjemmehjælpere er på spil i Sønderborg
  08 september 2015 kl. 08.54
  To gange i de seneste dage har ældre i Sønderborg Kommune haft besøg af falske hjemmehjælpere, og derfor opfordrer Sønderborg Kommune de ældre til at være ekstra opmærksomme.
  Der er tre falske hjemmehjælpere på spil i Sønderborg Kommune. To gange i løbet af de seneste dage har de tre personer, to mænd og en kvinde, opsøgt ældre i deres hjem, hvor de har udgivet sig for at være hjemmehjælpere og ville hjælpe dem.
  - Når vi oplever sådanne episoder, så vil vi selvfølgelig gerne gøre borgerne opmærksomme på, at de skal være forsigtige. De skal holde øje med, at personalet har uniform på, fordi det har vores medarbejdere altid. Og er man alligevel i tvivl, så kan man spørge efter ID, siger hjemmeplejechef i Sønderborg Kommune, Charlotte Gjørup, til TV SYD.
  De to tilfælde i weekenden er meldt til politiet, som er ved at efterforske sagerne. De tre personer beskrives som ca. 175 cm høje, mørke i huden og med sort hår, hvor kvindens hår var langt.
  